Beampte vas wat glo dreig om kleuter te skietDie beampte wat glo by die voorval betrokke was. Die Tshwane-metropolisiebeampte wat glo Maandag gedreig het om ŉ huilende driejarige meisie te skiet, is in hegtenis geneem. Justice Project SA (JPSA) en Crime Line het in ŉ gesamentlike verklaring gesê die beampte en sy kollega is Dinsdag in hegtenis geneem. “Die aard van die beweerde misdaad is baie ernstig en moet so hanteer word,” het die organisasies gesê. Maroela Media het Dinsdag berig die kleuter, Veronique, moet berading ontvang nadat die beampte glo gedreig het om haar te skiet. Alles het begin skeefloop toe die kind se ma, Magda Robbertse, na bewering geweier het om omkoopgeld aan die beampte te gee. Sy het haar kinders by die skool gaan haal toe die beampte haar naby die Zandfontein-begraafplaas in die weste van Pretoria van die pad afgetrek het. Hy het omkoopgeld geëis omdat sy nie ŉ rybewys gehad het nie. Magda het gesê sy het nie kontant nie, waarna die beampte haar handsak gegryp het wat op die vloer gelê het. Die beampte het daarna glo ook die asbakkie van die voertuig hardhandig uitgeruk, en na bewering die nagenoeg R80 kontant wat daarin was, gegryp. Veronique het geskrik en begin huil, waarna die beampte sy hand op sy vuurwapen aan sy heup gesit het, en in Afrikaans gesê het ‘bly stil of ek skiet jou’. Lees meer hier. Die organisasies het motoriste versoek om glad nie omkoopgeld aan beamptes te gee nie en om beamptes aan te meld wat omkoopgeld eis. Yusuf Abramjee, die hoof van Crime Line, het die polisie geprys vir hul spoedige optrede. “Ons moet die vrot appels in die metropolisie agter tralies kry,” het Abramjee gesê. “Ons doen ŉ beroep op die publiek om hierdie skelm polisie aan die kaak te stel.”